Iktatószám: HIV/4494-…/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. november 24-ei rendes nyilvános ülésére**

**Tárgy:** Orvosi ügyelet tárgyában kötött megbízási szerződés jóváhagyása

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzata Képviselő-testülete 2022. szeptember 29. napján tartott rendes nyilvános ülésén hozott 170/2022. (IX. 29.) számú határozatában az alábbiakról döntött:

* a képviselő-testület felhatalmazta a polgármestert, hogy az egészségügyi alapellátáshoz kapcsolódó háziorvosi ügyeleti ellátásra az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft-vel határozatlan idejű szerződést kössön, mely a képviselő-testület utólagos jóváhagyásával lép hatályba,
* a képviselő-testület jóváhagyta, hogy 2023. január 1-től a NEAK finanszírozást közvetlenül az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft. hívja le, illetve
* a képviselő-testület megköszönte az érintett társult önkormányzatok támogató hozzáállását és felkérte a polgármestert az erre vonatkozó köszönő levél megküldésére.

A képviselő-testületi döntésnek megfelelően előkészítésre került az orvosi ügyelet tárgyában megkötendő szerződés, illetve Alsópáhok, Felsőpáhok, Zalaköveskút és Nemesbük Községek polgármesterei az eddigi, közel 10 éves együttműködés megköszönése mellett a hozott döntésről, a településenként megkötendő szerződés szükségességéről tájékoztatva lettek.

Az orvosi ügyelet 2023. január 1. napjától történő, zökkenőmentes ellátása érdekében kérem a tisztelt képviselő-testületet, hogy az előkészített, a szerződő partnerek által aláírt szerződés megkötését jóváhagyni szíveskedjenek.

Kérem a tisztelt Képviselő-testületet az előterjesztés megvitatására, a határozati javaslat elfogadására.

A döntés egyszerű szótöbbséggel fogadható el.

Melléklet: Megbízási szerződés háziorvosi ügyeleti feladatok ellátására

**2.**

**Határozati javaslat**

1. Hévíz Város Önkormányzat Képviselő-testülete 170/2022. (IX. 29.) határozata alapján az egészségügyi alapellátáshoz kapcsolódó ügyleti ellátás, háziorvosi és házigyermekorvosi ügyeleti ellátás (a továbbiakban: háziorvosi ügyelet) 8360 Keszthely, Ady E. u. 2. szám alatti rendelőhelyiségben ellátására 2023. január 1-től határozatlan időre megbízta az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft-t (képviseli: Németh András ügyvezető, székhely: 8360 Keszthely, Ady E. u. 2.).

2. A Képviselő-testület 170/2022. (IX. 29.) határozata alapján a polgármester a megbízási szerződést megkötötte, azt a képviselő-testület az előterjesztéshez csatoltan jóváhagyja.

Felelős: Papp Gábor polgármester

Határidő: azonnal

3. A Képviselő-testület felkéri a jegyzőt, hogy az önkormányzat költségvetésében a háziorvosi ügyelet megbízással történő ellátása megbízási díjának tervezéséről gondoskodjon.

Felelős: dr. Tüske Róbert jegyző

Határidő**:** folyamatos

4. A Képviselő-testület az 1. pont alapján a 8380 Hévíz József Attila u. 2. szám alatti helyszínen 2022. december 31-ével megszűnteti a Teréz Anya Szociális Integrált Intézmény által működtetett háziorvosi ügyelet (központi ügyelet) feladat-ellátást és felkéri a polgármestert a szükséges intézkedések megtételére.

Felelős: Papp Gábor polgármester

Varga András intézményvezető

Határidő: 2022. december 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné Dr. Gallé Vera | Hatósági osztályvezető |  |  |
| Szintén László | Közgazdasági osztályvezető |  |  |
| dr. Tüske Róbert | törvényességi felülvizsgálat |  |  |